《探春慢 家子桢同年西泠采绿图》
清代·姚燮

笛沜观莺，酒廊泊燕，春痕何处寻好。鬓拂晴丝，衫粘湿翠，眼底寻平云皛。

略记东风嫩，潜催醒、如尘芳草。问君眷梦谁边，拾来湘怨盈抱。

飐去两三鸥鸟，尽避荻回舷，贴荭停棹。有渚湔裙，无楼问钿，淡绝烟心斜照。

一匊相思泪，怕又共、鱼书缄到。且杂苹蘩，携得同荐苏小。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。